
Република Србија
МИНИСТАРСТВО УНУТРАШЊИХ ПОСЛОВА
СЕКТОР ЗА ВАНРЕДНЕ СИТУАЦИЈЕ

15.8.2026. године
Б е о г р а д
/ДИ/
Управама и Одељењима за ванредне ситуације (1-27)
-начелницима

ПРЕДМЕТ: Упозорење за предузимање превентивних и оперативних мера

Према метеоролошким најавама Републичког хидрометеоролошког завода Србије, издато је упозорење на високе температуре, као опасну временску појаву, за подручје Србије. У периоду од 16.8.2026. до 22.8.2026. године прогнозира се сунчано и веома топло време са дневним максимумима од 30 до 36 °C, а до краја августа очекује се задржавање топлог времена, са максималним температурама углавном од 30 до 36 °C. У уторак, 18. августа, очекује се пролазни пад температуре, па ће максималне температуре бити од 26 до 29 °C.
За недељу, 16. август 2026. године, и понедељак, 17. август 2026. године, издат је наранџасти метеоаларм за територију Републике Србије. У већини места очекују се максималне температуре од 35 °C и више.
Од 15. до 17. августа дуваће источни ветар, повремено јак, са ударима од 35 до 50 km/h. У понедељак увече и током ноћи 17/18. августа ветар ће скренути на северозападни и додатно се појачати, са могућим ударима до 60 km/h, нарочито у Војводини. У уторак ће северозападни ветар бити повремено јак, са ударима до 60 km/h, посебно на истоку и југоистоку Србије.
Од понедељка поподне и увече, 17. августа, очекују се киша и локални пљускови са грмљавином, најпре на западу и северозападу Србије. Током ноћи и у уторак, падавине ће се премештати ка централним, јужним и источним крајевима земље. На више од 50 одсто територије очекује се од 5 до 10 mm падавина, локално и више. До краја периода очекује се углавном суво време.
РХМЗ напомиње да ће хитна упозорења издавати 1 до 2 часа унапред.
Услед веома израженог и дуготрајног топлотног таласа који је започео крајем јула, као и исушене вегетације и земљишта, ризик од настанка и ширења пожара на отвореном и даље остаје веома висок до екстреман. Очекује се да грмљавински процеси локално буду праћени јаким, понегде и олујним ударима ветра. 
Вишедневне високе температуре представљају ризик по здравље и безбедност људи и животиња, посебно за децу, старије особе, хроничне болеснике, труднице, као и лица која раде или бораве на отвореном, који су под повећаним ризиком од топлотног удара, сунчанице и дехидрације. Дуготрајан топлотни талас може додатно оптеретити електроенергетски систем и водоснабдевање, отежати одвијање саобраћаја, као и изазвати проблеме у пољопривреди и сточарству, док је могућа и деформација шина услед екстремног загревања челика.
Имајући у виду наведене прогнозиране временске појаве, које могу угрозити безбедност људи и животиња и проузроковати материјалну штету, неопходно је да личним контактом обавестите команданте окружних, градских и општинских штабова за ванредне ситуације на територији у надлежности управа и одељења, посебно укажете на потребу предузимања мера ради спречавања и ублажавања последица екстремно високих температура и предложите спровођење одговарајућих превентивних мера:
1. Појачати превентивне мере заштите од пожара на отвореном и ступити у контакт са представницима „Србијашуме“ д.о.о., ЈП „Војводинашуме“, националних паркова, приватних власника и корисника шума. 
2. Указати на потребу предузимања мера ради спречавања и ублажавања последица, као и на разматрање могућности стављања у приправност и ангажовања надлежних комуналних служби и субјеката од посебног значаја за заштиту и спасавање, који су оспособљени за реаговање у оваквим ситуацијама. 
3. Ангажовати поверенике и заменике повереника цивилне заштите у превентивним активностима, обиласку и праћењу критичних тачака и локација на којима се често јављају пожари на отвореном, према познавању ситуације и стања на територији своје надлежности. 
4. Обавестити надлежне комуналне и друге службе на територији своје надлежности, које располажу одговарајућим капацитетима за дистрибуцију воде за пиће, да омогуће доступност воде за пиће и, у складу са потребама, изврше распоређивање одговарајућих капацитета на територији јединице локалне самоуправе. 
5. У сарадњи са локалним домовима здравља, размотрити могуће начине за пружање прве медицинске помоћи на најпрометнијим локацијама на територији јединице локалне самоуправе. 
6. Преко средстава јавног информисања редовно информисати грађане о очекиваним метеоролошким условима, као и о потреби да буду опрезни, свесни ризика и да прате савете које дају надлежне службе. 
О предузетим активностима редовно достављати извештаје Сектору за ванредне ситуације преко Оперативног центра на адресу електронске поште: nacionalnicentar112.svs@mup.gov.rs а о активностима штабова за ванредне ситуације додатно известити у складу са Инструкцијом 07 број: 3725/24 од 11.7.2024. године.

